จองตัวแล้ว
ธนาคารทหารไทยประกาศจองตัว “หยกพร ตันติเศวตรัตน์” รองผู้จัดการใหญ่ กลุ่มบริหารความเสี่ยง แบงก์ไทยพาณิชย์
13 เม.ย. 2558

โดย...ทีมข่าวการเงินโพสต์ทูเดย์
ธนาคารทหารไทยประกาศจองตัว “หยกพร ตันติเศวตรัตน์” รองผู้จัดการใหญ่ กลุ่มบริหารความเสี่ยง แบงก์ไทยพาณิชย์ ที่จะเกษียณเดือน พ.ค.นี้ ให้มานั่งเป็นกรรมการธนาคารทหารไทย มีผลตั้งแต่ 1 มิ.ย. 2558 เป็นต้นไป 
ทั้งนี้ “หยกพร” จะต้องลาออกจากทุกตำแหน่งในแบงก์ไทยพาณิชย์ ตามข้อกำหนดของแบงก์ชาติ ที่ไม่ให้ผู้บริหารธนาคารพาณิชย์มีตำแหน่งซ้ำซ้อนกับธนาคารพาณิชย์อื่นๆ โดยแบงก์ทหารไทยส่งชื่อหยกพรให้แบงก์ชาติตรวจสอบคุณสมบัติการเป็นกรรมการธนาคาร แบบผ่านฉลุย ไม่มีประวัติด่างพร้อย 
“หยกพร” ถือว่าเป็นลูกหม้อแบงก์ไทยพาณิชย์ ทำงานมากว่า 37 ปี เริ่มทำงานตั้งแต่ปี 2520 หลังจากจบปริญญาตรี คณะเศรษฐศาสตร์ จากจุฬาลงกรณ์มหาวิทยาลัย ต่อมาจบปริญญาโทสาขาเดียวกันจากมหาวิทยาลัยธรรมศาสตร์ มีประสบการณ์ในงานด้านวิจัยเศรษฐกิจ ด้านสินเชื่อ และธุรกิจตลาดทุน
ด้านการทำงาน “หยกพร” ได้รับตำแหน่งรองผู้จัดการใหญ่ กลุ่มบริหารความเสี่ยงในปี 2549 ในปี 2550 ได้โยกมาเป็นรองผู้จัดการใหญ่ กลุ่มการเงิน และกลับมาดำรงตำแหน่งรองผู้จัดการใหญ่ กลุ่มบริหารความเสี่ยงอีกครั้งในเดือน เม.ย. 2551
วงการแบงก์จับตาไม่กะพริบ เพราะขณะที่แบงก์ทหารไทยดึงมืออาชีพแบงก์ “รุ่นเก๋า” มาเสริมทีม แบงก์ไทยพาณิชย์ก็อยู่ระหว่างเปลี่ยนถ่ายเลือด ปรับโครงสร้างองค์กรครั้งใหญ่